CELEX: 32013R0718
Language: lt
Date: 2013-07-25 00:00:00
Title: 2013 m. liepos 25 d. Komisijos reglamentas (ES) Nr. 718/2013, kuriuo iš dalies keičiamas Komisijos reglamentas (EB) Nr. 608/2004 dėl maisto produktų ir maisto ingredientų, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, ženklinimo Tekstas svarbus EEE

26.7.2013   
            
            
               LT
            
            
               Europos Sąjungos oficialusis leidinys
            
            
               L 201/49
            
         KOMISIJOS REGLAMENTAS (ES) Nr. 718/2013
   2013 m. liepos 25 d.
   kuriuo iš dalies keičiamas Komisijos reglamentas (EB) Nr. 608/2004 dėl maisto produktų ir maisto ingredientų, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, ženklinimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (1), ypač į jos 4 straipsnio 3 dalį,
   kadangi:
   
               (1)
            
            
               atsižvelgiant į 2002 m. rugsėjo 26 d. Maisto produktų mokslinio komiteto (MPMK) nuomonę (2) ir siekiant užtikrinti, kad vartotojai, pirkdami maisto produktus ir maisto sudedamąsias dalis, į kurias įdėta fitosterolių, fitosterolio esterių, fitostanolių ir fitostanolio esterių, gautų tinkamą informaciją, 2004 m. kovo 31 d. Komisijos reglamente (EB) Nr. 608/2004 dėl maisto produktų ir maisto ingredientų, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, ženklinimo (3) nustatyta, kokią informaciją (be nurodytosios Direktyvos 2000/13/EB 3 straipsnyje) privaloma pateikti ženklinant tokius maisto produktus;
            
         
               (2)
            
            
               Reglamente (EB) Nr. 608/2004 nustatyta, kad ženklinant tokius maisto produktus arba maisto sudedamąsias dalis, be kitos informacijos, pateikiamas užrašas, kad produktas skiriamas išimtinai žmonėms, norintiems sumažinti cholesterolio kiekį kraujyje. Šio privalomojo užrašo paskirtis – užtikrinti, kad produktas pasiektų savo tikslinę grupę ir kad nebūtų bereikalingai vartojamas kitose grupėse;
            
         
               (3)
            
            
               2006 m. gruodžio 20 d. Europos Parlamento ir Tarybos reglamente (EB) Nr. 1924/2006 dėl teiginių apie maisto produktų maistingumą ir sveikatingumą (4) nustatyta, kad ženklinant maisto produktus savanoriškai pateikiami teiginiai apie maistingumą arba sveikatingumą. Todėl 2009 m. spalio 21 d. Komisijos reglamentu (EB) Nr. 983/2009 dėl leidimo vartoti ir nesutikimo leisti vartoti teiginius apie maisto produktų sveikatingumą – susirgimo rizikos mažinimą ir apie vaikų vystymąsi bei sveikatą (5), 2010 m. gegužės 5 d. Komisijos reglamentu (ES) Nr. 384/2010 dėl leidimo vartoti ir nesutikimo leisti vartoti tam tikrus teiginius apie maisto produktų sveikumą – susirgimo rizikos mažinimą ir vaikų vystymąsi bei sveikatą (6) ir 2012 m. gegužės 16 d. Komisijos reglamentu (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo (7) leista tam tikromis vartojimo sąlygomis ženklinant maisto produktus, kuriuose yra augalinių sterolių ir augalinių stanolių, vartoti su cholesterolio kiekio kraujyje palaikymu arba sumažinimu susijusius teiginius apie sveikumą;
            
         
               (4)
            
            
               Reglamentu (EB) Nr. 983/2009 leista tam tikromis vartojimo sąlygomis vartoti šiuos teiginius apie sveikumą: „Augaliniai steroliai turi įrodytą poveikį mažinti cholesterolio kiekį kraujyje. Didelis cholesterolio kiekis yra rizikos susirgti koronarine širdies liga veiksnys“ ir „Augalinių stanolių esteriai turi įrodytą poveikį mažinti cholesterolio kiekį kraujyje. Didelis cholesterolio kiekis yra rizikos susirgti koronarine širdies liga veiksnys“;
            
         
               (5)
            
            
               Reglamentu (ES) Nr. 384/2010 leista tam tikromis vartojimo sąlygomis vartoti šiuos teiginius apie sveikumą: „Įrodyta, kad augaliniai steroliai ir augalinių stanolių esteriai mažina cholesterolio kiekį kraujyje. Didelis cholesterolio kiekis yra rizikos susirgti koronarine širdies liga veiksnys“;
            
         
               (6)
            
            
               Reglamentu (ES) Nr. 432/2012 leista tam tikromis vartojimo sąlygomis vartoti šiuos teiginius apie sveikumą: „Augaliniai steroliai (stanoliai) padeda palaikyti normalią cholesterolio koncentraciją kraujyje“;
            
         
               (7)
            
            
               leidžiamų vartoti teiginių apie sveikumą tekstas kartu su Reglamente (EB) Nr. 608/2004 nustatytu privalomuoju užrašu dėl tikslinės grupės galėtų suklaidinti vartotojus, ir produktą galėtų pradėti vartoti tie, kuriems nereikia kontroliuoti cholesterolio kiekio kraujyje. Todėl tam, kad ženklinant maisto produktus ir maisto sudedamąsias dalis, į kurias įdėta fitosterolių, fitosterolio esterių, fitostanolių ir (arba) fitostanolio esterių, pateikiama informacija būtų nuosekli, tikslinga iš dalies pakeisti Reglamente (EB) Nr. 608/2004 nustatytą privalomąjį užrašą ir užtikrinti, kad jo tekstas atitiktų savo pirminę informavimo paskirtį;
            
         
               (8)
            
            
               kad būtų sudaryta galimybė maisto ūkio subjektams pakeisti savo produktų ženklinimą pagal naujus šiuo reglamentu nustatytus reikalavimus, svarbu numatyti atitinkamą pereinamąjį šio reglamento taikymo laikotarpį;
            
         
               (9)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 608/2004 pakeitimas
   Reglamento (EB) Nr. 608/2004 2 straipsnio 3 punktas pakeičiamas taip:
   
               „3.
            
            
               pateikiamas užrašas, kad produktas neskiriamas žmonėms, kuriems nereikia kontroliuoti cholesterolio kiekio kraujyje.“
            
         2 straipsnis
   Pereinamojo laikotarpio priemonės
   Maisto produktais ir maisto sudedamosiomis dalimis, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, kurie buvo pateikti rinkai arba paženklinti iki 2014 m. vasario 15 d. ir kurie neatitinka šio reglamento reikalavimų, galima prekiauti kol baigsis šių maisto produktų atsargos.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 25 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 109, 2000 5 6, p. 29.
   
      (2)  MPMK nuomonė „Bendras požiūris į ilgalaikes pasekmes vartojant padidintus fitosterolių iš daugiariopų mitybos šaltinių kiekius“.
   
      (3)  OL L 97, 2004 4 1, p. 44.
   
      (4)  OL L 404, 2006 12 30, p. 9.
   
      (5)  OL L 277, 2009 10 22, p. 3.
   
      (6)  OL L 113, 2010 5 6, p. 6.
   
      (7)  OL L 136, 2012 5 25, p. 1.